b'\n_START_ARTICLE_\nAlenka Bratu\xc5\xa1ek\n_START_SECTION_\n\xc5\xa0tudij\n_START_PARAGRAPH_\nPo maturi na Srednji naravoslovno-matemati\xc4\x8dni \xc5\xa1oli (danes Gimnazija Lava) v Celju je Alenka Bratu\xc5\xa1ek leta 1994 diplomirala na Fakulteti za naravoslovje in tehnologijo v Ljubljani, naslov njene diplomske naloge je Vpliv poroznosti konfekcijskih medvlog na hitrost izhlapevanja znoja. Leta 2006 pa je na Fakulteti za dru\xc5\xbebene vede magistrirala iz mened\xc5\xbementa, naslov magistrskega dela je Statusna sprememba Servisa za protokolarne storitve iz neposrednega prora\xc4\x8dunskega uporabnika v javni gospodarski zavod. Od leta 2004 do 2012 je bila \xc4\x8dlanica Upravnega odbora Javne agencije za raziskovalno dejavnost Republike Slovenije.\n_START_SECTION_\nUradni\xc5\xa1ka in politi\xc4\x8dna kariera\n_START_PARAGRAPH_\nPred vstopom v politiko je bila zaposlena na Ministrstvu za finance, kjer se je ukvarjala z dr\xc5\xbeavnim prora\xc4\x8dunom. \xc5\xa0est let je bila direktorica Direktorata za prora\xc4\x8dun, pred tem je vodila Sektor za dr\xc5\xbeavni prora\xc4\x8dun.\n_START_SECTION_\nPoslanka\n_START_PARAGRAPH_\nNa volitvah leta 2008 je kandidirala na listi Zaresa, a ni bila izvoljena. Na volitvah leta 2011 je bila na listi Pozitivne Slovenije izvoljena za poslanko v Dr\xc5\xbeavnem zboru Republike Slovenije. Potem ko je Komisija za prepre\xc4\x8devanje korupcije Republike Slovenije ugotovila, da je Zoran Jankovi\xc4\x87 obremenjen s hudim korupcijskim tveganjem, saj komisiji ni znal pojasniti izvora dela svojega premo\xc5\xbeenja, je januarja 2013 prevzela tudi vodstvo stranke.\n_START_SECTION_\nPredsednica vlade in stranka\n_START_PARAGRAPH_\n27. februarja 2013 je ob izglasovani konstruktivni nezaupnici vladi Janeza Jan\xc5\xa1e, s 55 glasovi za in 33 proti dobila mandat za sestavo nove vlade Republike Slovenije. 11. vlado Republike Slovenije je tudi sestavila in jo vodila v za Slovenijo izredno nestabilnem \xc4\x8dasu z najrazli\xc4\x8dnej\xc5\xa1imi spremembami v politiki, gospodarstvu in v vsakdanjem \xc5\xbeivljenju. _NEWLINE_Na kongresu Pozitivne Slovenije aprila 2014 je bil Zoran Jankovi\xc4\x87 ponovno izvoljen za predsednika stranke. To je povzro\xc4\x8dilo odstop Alenke Bratu\xc5\xa1ek s polo\xc5\xbeaja predsednice vlade, njen izstop iz stranke ter napoved ustanavljanja svoje, razpad koalicije in razpis pred\xc4\x8dasnih volitev v Dr\xc5\xbeavni zbor.\n_START_SECTION_\nVolitve 2014\n_START_PARAGRAPH_\n31. maja je ustanovila svojo stranko pod imenom Zavezni\xc5\xa1tvo Alenke Bratu\xc5\xa1ek (ZaAB), ki je na dr\xc5\xbeavnozborskih volitvah osvojila 4,38\xc2\xa0% glasov in komaj presegla prag za uvrstitev v Dr\xc5\xbeavni zbor.\n_START_SECTION_\nVolitve 2018, ministrica za infrastrukturo\n_START_PARAGRAPH_\nNa dr\xc5\xbeavnozborskih volitvah je stranka preimenovana v Stranko Alenke Bratu\xc5\xa1ek izbolj\xc5\xa1ala svoj rezultat na 5 poslanskih mest. Bratu\xc5\xa1kova v svojem okraju ni bila izvoljena poslanko, je pa v 13. vladi Republike Slovenije pod vodstvom Marjana \xc5\xa0arca zasedla mesto ministrice za infrastrukturo.\n_START_SECTION_\nKandidatura za evropsko komisarko\n_START_PARAGRAPH_\n31. julija 2014 jo je vlada \xc5\xa1e pod njenim vodstvom predlagala za enega od treh slovenskih kandidatov za evropskega komisarja pod vodstvom Jean-Clauda Junckerja za obdobje 2014-2019. Po zasli\xc5\xa1anju so jo 8. oktobra kot kandidatko za komisarko za energetiko in podpredsednico komisije evropski poslanci zavrnili s 112 glasovi PROTI in 13 ZA, dva pa sta se vzdr\xc5\xbeala. Kljub temu, da jo je predsednik komisije Jean-Claude Juncker \xc5\xa1e vedno podpiral, je naslednji dan odstopila od kandidature. Nekaj ur kasneje je Komisija za prepre\xc4\x8devanje korupcije izdala mnenje, da je ravnanje predsednice Vlade RS, povezano z imenovanjem kandidatov za komisarsko mesto v Evropski komisiji 2014-2019, v nasprotju z dolo\xc4\x8dbami ZIntPK o dol\xc5\xbenem izogibanju nasprotju interesov.'